Къэбэрдей-Балъкъэрым и Iэтащхьэ КIуэкIуэ Юрий я пашэу республикэм и лIыкIуэхэр хэтащ щIалэгъуалэмрэ студентхэмрэ я ХIХ Дунейпсо фестивалыр Сочэ къызэрыщызэIуахым теухуа гуфIэгъуэ дауэдапщэхэм
Къэбэрдей-Балъкъэрым и лIыкIуэхэр КIуэкIуэ Юрий я пашэу хэтащ щIалэгъуалэмрэ студентхэмрэ я ХIХ Дунейпсо фестивалыр Сочэ къалэм Iэтауэ къызэрыщызэIуахым иращIэкIа гуфIэгъуэ зэхуэсым.
Фестивалым республикэм и лIыкIуэу цIыху 88-рэ кIуащ. Абыхэм яхэтщ еджэным къыхэжаныкIхэр, щIалэгъуалэ зэгухьэныгъэхэм я пашэхэр. НыбжьыщIэхэм къапэщытщ еджэнымкIэ, щэнхабзэ, спорт я лъэныкъуэкIэ я зэфIэкIыр здынэсыр, я Iуэху еплъыкIэхэр зэрыпхагъэкIыфыр къагъэлъэгъуэну.
«Апхуэдэ зэхуэсышхуэ дыдэ Сочэ зэрыщекIуэкIыр и щыхьэтщ ди къэралым и лъэщагъым, дунейм абы пщIэшхуэ къызэрыщыхуащIымрэ щиIэ Iулыджымрэ. Мыхьэнэшхуэ дыдэ зиIэ апхуэдэ зэхыхьэ иджы ещанэрэ къызэзыгъэпэщ Урысейм аргуэру егъэлъагъуэ мамырыгъэм, зэдэлэжьэныгъэм, лъэпкъхэр зэныбжьэгъуным зэрителъхьэр.
Псоми икъукIэ гуапэ ящыхъуащ ди къэралым и пашэ Путин Владимир и къэпсэлъэныгъэр. Абы жиIащ цIыхухэр гуапэу зэIущIэным политикэ, лъэпкъ, дин е щэнхабзэ зэщхьэщыкIыныгъэхэр зэран хуэхъун зэрыхуэмейр икIи гу къабзагъэмрэ гуапагъэмрэ дзыхь зэхуэмыщIыным и мылыр зэригъэткIуфынур, дунейр ялэжь къуаншагъэхэм, зауэхэмрэ зэныкъуэкъухэмрэ зэращихъумэфынур», — къыхигъэщащ Къэбэрдей-Балъкъэрым и Iэтащхьэм.
ЩIалэгъуалэмрэ студентхэмрэ я ХIХ Дунейпсо фестивалыр Сочэ щекIуэкIынущ жэпуэгъуэм и 14 — 22-хэм икIи ар хуэгъэпсащ дунейпсо щIалэгъуалэ зэгухьэныгъэхэм я къарур мамырыгъэм, зэныбжьэгъугъэм, захуагъэм хузэщIэгъэуIуэным, дунейм къэралу щыIэм я зэкъуэтыныгъэр гъэбыдэным, щэнхабзэ, лъэпкъ зэпыщIэныгъэхэм зегъэужьыным, Урысейм теухуауэ нэхъыбэ къегъэщIэным, коммерцэм пымыщIа щIалэгъуалэ зэгухьэныгъэхэр хамэ къэралхэм къыщызэгъэпэщы-ным.
ЩIалэгъуалэмрэ студентхэмрэ я ХIХ Дунейпсо фестивалым хэтщ щIалэгъуалэ 30000 хуэдиз. Абы кърихьэлIащ дунейм и къэрали 180-м я лIыкIуэхэр, зи ныбжьыр илъэс 18-м къыщыщIэдзауэ 35-м нэсхэр. Фестивалым хэту къызэрагъэпэщынущ зэIущIэ, зэхыхьэ 450-рэ.
ЯРОСЛАВСКАЯ Маринэ.
